Wikileaks boton dosjet e të dyshuarve për terrorizëm
Dosjet detajojnë informatat e nxjerra gjatë marrjes në pyetje të të burgosurve në Guantanamo
Shumica e dokumenteve të botuara kohët e fundit nga Wikileaks mund të cilësohen si dosje personale të të burgosurve në Guantanamo. Ato janë klasifikuar si dokumente që nuk mund të ndahen me agjenci të huaja zbulimi, dhe janë kryesisht vlerësime se kush mund të përbëjë kërcënim terrorist në të ardhmen. Por ka edhe disa materiale mbështetëse, përfshi një dokument që mund të sjellë shumë polemika, lidhur me grupet që mbështesin terrorizmin. Një dokument tejet i gjatë është udhëzues për hetuesit dhe zyrtarët e tjerë mbi çfarë duhet të përqendrohen për zbulimin e një terroristi të mundëshëm. Një listë organizatash të përcaktuara si “forca të lidhura” me al-Kaidën ose talebanët përfshin agjencinë e zbulimit të Pakistanit dhe atë të Jemenit. Të dy këto agjenci kanë marrë miliona dollarë në ndihma amerikane për të luftuar terrorizmin. Zbulimi pakistanez i njohur si ISI është kritikuar prej kohësh nga disa qarqe për lidhje të dyshuara me talebanët afganë, por Pakistani i ka mohuar akuzat në mënyrë të përsëritur. Disa pjesë të Jemenit, që tani janë pushtuar nga destabiliteti politik, kanë qenë strehë të sigurta për al-Kaidën e Gadishullit Arabik, një degë e grupit fillestar. Në dosje jepen hollësi rreth informatave të nxjerra gjatë marrjes në pyetje të të dyshuarve të ndaluar në Guantanamo, ndër të cilët ka edhe persona që kanë lidhje me udhëheqësin e al-Kaidës, Osama bin Laden. Ish-oficeri i CIA-s, Majkëll Shojër, i cili ka udhëhequr një kohë njësitin në kërkim të bin Ladenit, thotë se nga dokumentet, duket se marrjet në pyetje nuk kanë gjetur ndonjë informacion që do të çonte në sulme ndaj objektivave të terroristëve. Shejn Kadidal nga Qendra për të Drejtat Kushtetuese thotë se shumica e informatave nuk trajtojnë fare al-Kaidën ose talebanët. Por ish punonjësi i CIA-s, Shojër thotë se hetuesit nxorën informata të vyeshme. Ai thotë dokumentet tregojnë se, ndryshe nga pikëpamjet e shprehura nga ish drejtori i CIA-s, Xhorxh Tenet në vitin 2002, bin Ladenin nuk e befasoi reagimi amerikan ndaj sulmeve terroriste të 11 shtatorit 2001. Zoti Shojër shton se informatat zgjerojnë njohuritë për bin Ladenin dhe zëvendësit e tij. Mark Denbo, kreu i Qendrës për Politika dhe Hulumtime pranë Universitetit Siton Holl, thotë se dokumentet shërbejnë si bazë për mbajtjen e mëtejshme të të ndaluarve. Qendra që drejton ai ka zhvilluar kërkime të thella mbi të ndaluarit në Guantanamo dhe ndërlikimet për sigurinë. Zoti Denbo thotë se shumica e gati 800 të ndaluarve që janë mbajtur në kamp prej janarit 2002 janë ose të pafajshëm ose ushtarë të rangut të ulët. Abdul Bagi, bujk nga profesioni, u ndalua në afërsi të Kandaharit në shkurt të vitit 2003. Sipas dokumenteve, ai u konsiderua pjesëtar i talebanëve dhe më 2004 u përcaktua si luftëtar armik. Por, sipas një dokumenti tjetër, në maj 2005, u rivlerësua se ai paraqiste rrezik të ulët. Dokumenti citonte se personi në fjalë nuk di të lexojë, nuk di të shkruajë përveç emrit të tij dhe se nuk dinte se ç’ishte xhihadi, por besonte se ishte diçka që bënin ushtarët dhe qeveria afgane. Në dokumente thuhet se ai u ndalua sepse kishte veshur një xhaketë ngjyrë ushtarake të ngjashme me talebanët që kishin sulmuar forcat amerikane. Raportet e botuara thonë se pas tre vjetësh ndalimi, ai u rikthye në Afganistan në shkurt të vitit 2006.